b'\n_START_ARTICLE_\nSintaut\xc5\xb3 pagrindin\xc4\x97 mokykla\n_START_SECTION_\nIstorija\n_START_PARAGRAPH_\nMarijampol\xc4\x97s apskrities elementarini\xc5\xb3 mokykl\xc5\xb3 s\xc4\x85ra\xc5\xa1e minima, kad 1819 m. Sintautuose jau veik\xc4\x97 parapijin\xc4\x97 mokykla. Mokytojavo kunigas Pranci\xc5\xa1kus Butkevi\xc4\x8dius, mok\xc4\x97si 48 mokiniai. 1839 m. Sintautuose \xc4\xafsteigta valdin\xc4\x97 mokykla, bet mokini\xc5\xb3 mok\xc4\x97si nedaug, nuo 12 iki 33. Mokykla suklest\xc4\x97jo, kai \xc4\xaf Sintautus atvyko kunigas Antanas Tatar\xc4\x97, kurio \xc5\xa1vie\xc4\x8diamasis darbas netrukus dav\xc4\x97 vaisius, mokini\xc5\xb3 padaug\xc4\x97jo iki 85. XIX a. pabaigoje Sintaut\xc5\xb3 mokykla buvo laikoma viena geriausi\xc5\xb3 apskrityje._NEWLINE_1915 m. Lietuv\xc4\x85 okupavus vokie\xc4\x8diams, Sintautuose lietuvi\xc5\xa1ka mokykla nebeveik\xc4\x97. Vokie\xc4\x8di\xc5\xb3 vald\xc5\xbeia atidar\xc4\x97 mokykl\xc4\x85 savo tautyb\xc4\x97s vaikams, nes aplinkiniuose kaimuose gyveno daug vokie\xc4\x8di\xc5\xb3 \xc5\xa1eim\xc5\xb3. Po dvej\xc5\xb3 met\xc5\xb3 buvo leista atidaryti mokykl\xc4\x85 ir lietuvi\xc5\xb3 vaikams. Nuo 1931 m. Sintaut\xc5\xb3 mokykla jau tur\xc4\x97jo keturis komplektus, o 1938 m. buvo atidaryti penktas ir \xc5\xa1e\xc5\xa1tas skyriai._NEWLINE_1945 m. \xc5\xa1e\xc5\xa1i\xc5\xb3 skyri\xc5\xb3 pradin\xc4\x97 mokykla reorganizuota \xc4\xaf progimnazij\xc4\x85: keturi pradin\xc4\x97s mokyklos skyriai ir keturios progimnazijos klas\xc4\x97s. 1947 m. i\xc5\xa1leista pirmoji progimnazijos laida. 1949/1950 mokslo metais progimnazija perorganizuota \xc4\xaf septynmet\xc4\x99 mokykl\xc4\x85, o 1952 m. atidaryta a\xc5\xa1tuntoji klas\xc4\x97. 1954 m. leista Sintaut\xc5\xb3 mokykloje atidaryti devint\xc4\x85j\xc4\x85 klas\xc4\x99 ir suteiktas vidurin\xc4\x97s mokyklos statusas. 1958 m. i\xc5\xa1leista pirmoji abiturient\xc5\xb3 laida. 1967 m. pastatytas mokyklos priestatas, kuriame mokykla veikia ir \xc5\xa1iandien._NEWLINE_2001 m. i\xc5\xa1leista paskutinioji 43-ioji abiturient\xc5\xb3 laida, mokykla reorganizuota \xc4\xaf pagrindin\xc4\x99. 2004 m. prijungtas Keturnaujienos pradinio ugdymo skyrius.'